《谢章令率同官载酒》
宋代·韩淲

宿麦雨可种，野梅冻欲坼。令君领宾从，假日访幽僻。

阳升正初领，道泰知有日。觞行既频屡，谈至或愤激。

眷言数君才，何乃辱此邑。大夫如豫章，建厦固所急。

簿公名家驹，荐士宜首及。尉曹学省彦，求盗岂其职。

征官伟丈夫，名宦终见迫。顾我独亡赖，甘作山林役。

定迁且半载，未有如□□。溪山为欣豫，闾里争诵说。

意同邀陶潜，事异过执戟。人事果好乖，推迁已畴昔。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。